Thomas Christfort (KF), 2000-11-15:
Forslaget fra CD lægger op til, at der indføres minimumsstraffe for en række af straffelovens personfarlige forbrydelser.
I Det Konservative Folkeparti er vi meget enige i forslagsstillernes overvejelser, nemlig at den almindelige retsfølelse bør veje tungere ved strafudmåling i voldssager og sager om voldtægtskriminalitet.
Vi er ligeledes enige i, at de udmålte straffe for den grove personlige kriminalitet harmonerer meget dårligt med hensynet til voldskriminalitetens ofre.
Det Konservative Folkeparti er således mere end parat til at foretage en generel justering af straffen for voldskriminalitet i opadgående retning.
Det har vi flere gange fremsat forslag om, og det er fortsat De Konservatives opfattelse, at voldskriminelle slipper for billigt for deres voldelige og afstumpede handlinger.
Hvorvidt minimumsstraffe er en farbar vej til at hæve straffen, er så et andet spørgsmål, og det bør vi overveje grundigt under udvalgsbehandlingen.
Jeg vil i den forbindelse gerne understrege, at Det Konservative Folkeparti ikke har nogen ideologisk modstand imod indførelsen af minimumsstraffe.
Minimumsstraffe kan være et godt signal til domstolene om, at vi fra den lovgivende magts side ønsker et skærpet strafniveau på et givent område.
Og minimumsstraffe er jo heller ikke et ukendt fænomen i den danske strafferet.
Vi har jo således minimumsstraffe for manddrab i § 237 og for en række andre forbrydelser.
Dette støtter vi fuldt ud fra konservativ side.
I øvrigt skal jeg sige, at minimumsstraffe jo heller ikke er et ukendt fænomen i de øvrige nordiske lande, nogle
lande, der har en straffelov meget lig den danske.
Faktisk ser vi i de lande en større anvendelse af minimumsstraffe for en række forbrydelser.
For at vende tilbage til CD's konkrete forslag ser vi fra Det Konservative Folkeparti med positive øjne på indførelse af minimumsstraf for voldtægt, og Folketinget skal i denne samling behandle et forslag fra Det Konservative Folkeparti, hvor vi foreslår en minimumsstraf på 1 år for voldtægt af unge under 18 år.
For Det Konservative Folkeparti er det utrolig vigtigt, at vi får stoppet det nedadgående strafniveau i voldtægtssagerne.
Gennemsnitsstraffen for voldtægt var i 1998 kun godt 13 måneder; det er ganske enkelt for lidt, og det niveau tilgodeser på ingen måde hensynet til kvinden og hendes følelser.
Vi er enige med forslagsstillerne i, at straffen for vold generelt skal sættes op.
Det Konservative Folkeparti har tidligere foreslået, at strafferammerne for den grove vold og den grove vold under skærpede omstændigheder skulle sættes op til henholdsvis 5 og 10 års fængsel.
For at starte med den groveste vold først virker minimum 1 års fængsel som rimeligt i forhold til de meget grove sager, som er omfattet af § 246.
Vold med døden til følge eller vold, der medfører betydelig legemsskade, skal efter konservativ opfattelse straffes hårdt og konsekvent, helst med straffe, som ligger i strafferammens øverste halvdel.
For § 245 foreslås et strafminimum på 2 måneder.
Det vil heller ikke møde modstand fra Det Konservative Folkeparti.
Bruger man et våben som led i voldsudøvelsen, eller er der tale om længerevarende mishandling af en person, bør man efter vores opfattelse aldrig slippe med under 2 måneders fængsel.
Måske er vi mere tvivlende over for minimumsstraf for overtrædelse af § 244.
Denne bestemmelse omfatter simpel vold, og det kan være alt fra en lussing over et værtshusslagsmål, og vi har endda set domstolene henføre hårafklipning under denne paragraf, og der virker brugen af minimumsstraf måske en lille smule i overkanten.
Det vil efter vores opfattelse ikke være rimeligt, at eksempelvis et skænderi, som resulterer i et impulsivt skub el.lign., som udgangspunkt skal medføre 21 dages fængsel.
Her bør udgangspunktet nok allerhøjst være en bøde eller en advarsel
fra politiet
Med disse bemærkninger kan den konservative folketingsgruppe støtte forslaget.